સોશિયલ મીડિયા હત્યા કરી રહ્યું છે. ફક્ત સમયની જ નહીં પરંતુ માણસોની પણ, મહિલાઓની અને ટ્રાન્સજેન્ડરોની પણ. આજે ૨૦ કરોડ જેટલા ભારતીય વોટ્સએપ અને ફેસબૂક જેવા સોશિયલ મીડિયા પ્લેટફોર્મનો ઉપયોગ કરે છે. જો કે આ પ્લેટફોર્મ હવે મોટા પાયે સમાજવિરોધી બનતું જઈ રહ્યું છે કેમ કે, તેની મદદથી અફવાઓ ઝડપી રીતે ફેલાવાઈ રહી છે. તેના કારણે જ લિન્ચિંગની ઘટનાઓ વધી રહી છે. ત્રિપુરાથી મહારાષ્ટ્ર સુધીમાં ૧૦ મેથી આ લખાય છે ત્યાં સુધીમાં ૧૬થી વધુ ઘટના લિન્ચિંગની બની છે. અને ભારતના કુલ ૧૧ રાજ્યોમાં ૨૯થી વધુ લોકોના મૃત્યુ થયા છે. જો કે તાજેતરની ઘટના ધૂલે જિલ્લાની છે, જ્યાં ૫ લોકોની હત્યા કરી દેવાઈ. આ ઘટનાને કારણે જ ટ્રાન્સજેન્ડર સહિત કુલ ૨૨ લોકોને અત્યાર સુધીમાં લોકોના ટોળા દ્વારા મોતને ઘાટ ઉતારી દેવાયા છે.